Man uit brandende kar geredChadley Theron, ‘n bestuurder van ‘n insleepvoertuig het oor die naweek ŉ man uit ŉ brandende voertuig gered. Die Daily Voice berig Maandag dat die 25-jarige Ruan Heynse sy bewussyn verloor het ná ‘n ongeluk met sy voertuig Saterdag op die N1-deurpad naby Kraaifontein, Kaapstad. Theron was in die omgewing en het na die toneel gejaag. “Toe ek daar aankom was die voertuig aan die brand. Ek het probeer om die bestuurder se deur oop te maak, maar niks het gebeur nie. My gesig het al gebrand van die hitte. Ek het na die passasierskant gehardloop en kon gelukkig dié deur oop kry,” het Theron gesê. Theron het Heynse aan sy skouers uit die voertuig getrek. “Ek het die heeltyd gedink die kar kan enige oomblik ontplof,” het Theron bygevoeg. Heynse herstel in die hospitaal en word behandel vir ŉ gebreekte been en brandwonde. Theron het Saterdag 37 jaar oud geword en sê hy sal nooit vergeet dat hy iemand se lewe op sy verjaardag kon red nie. – Sapa